Kad mokinys gautų nemokamą maitinimą

 Kreiptis galima elektroniniu būdu Socialinės paramos šeimai informacinės sistemos interneto svetainėje www.spis.lt arba Klaipėdos miesto savivaldybės administracijos Socialinių reikalų departamento Socialinės paramos skyriaus Socialinių išmokų poskyryje pagal išankstinę registraciją I–IV nuo 8 iki 17 val. (pietų pertrauka nuo 12 iki 12.45 val.), V – nuo 8 iki 12 val. Pateikus prašymą po rugpjūčio 25 d., mokiniui nemokamas maitinimas teikiamas nuo sekančios dienos, kai mokykla gauna informaciją apie priimtą sprendimą dėl nemokamo maitinimo skyrimo.

Teisę į socialinę paramą mokiniai turi, jeigu šeimos pajamos vienam šeimos nariui per mėnesį yra mažesnės kaip 1,5 valstybės remiamų pajamų dydžio (153,00 Eur) bei išimtiniais atvejais (ligos, nelaimingo atsitikimo, netekus maitintojo, mokiniui iš tris ir daugiau vaikų auginančios ar neįgalių tėvų šeimos ir kt.), kai pajamos vienam šeimos nariui yra mažesnės kaip 2 VRP dydžio (204,00 Eur).

Mokinio reikmenims įsigyti yra skiriama 45,60 Eur dydžio parama vienam mokiniui per kalendorinius metus. Jei mokinys auga socialinės rizikos šeimoje, parama mokinio reikmenims įsigyti teikiama kortele, skirta pirkti mokinio reikmenis parduotuvėse ir prekybos centruose. Prašymai dėl paramos mokinio reikmenims įsigyti bus priimami iki spalio 5 d., vėliau ši parama nebus skiriama.

Pareiškėjai, deklaruojantys gyvenamąją vietą šiaurinėje miesto dalyje (nuo Kalotės iki Baltijos pr.) priimami Vytauto g. 13, III aukšte. Išankstinė registracija: elektroniniu būdu Klaipėdos miesto savivaldybės interneto svetainėje www.klaipeda.lt, tel. nr. (8 46) 41 08 40 arba elektroniniu paštu parama.centras@klaipeda.lt.

Pareiškėjai, deklaruojantys gyvenamąją vietą pietinėje miesto dalyje (nuo Baltijos pr. iki Rimkų gyvenvietės imtinai), priimami Laukininkų g. 19A. Išankstinė registracija: elektroniniu būdu Klaipėdos miesto savivaldybės interneto svetainėje www.klaipeda.lt, tel. nr. (8 46) 32 46 96 arba elektroniniu paštu parama.centras@klaipeda.lt.